รัฐบาลเชื่อมั่นประชาชนไทยจะได้รับประโยชน์จากการเป็นเจ้าภาพจัดการประชุมเอเปค ด้านเศรษฐกิจ การท่องเที่ยว การเผยแพร่วัฒนธรรม
นายอนุชา บรูพชัยศรี รองเลขาธิการนายกรัฐมนตรีฝ่ายการเมือง ปฏิบัติหน้าที่โฆษกประจำสำนักนายกรัฐมนตรี เปิดเผยว่า การจัดประชุมเขตเศรษฐกิจเอเปค ที่ประเทศไทยเป็นเจ้าภาพ กระทรวงต่างประเทศ หน่วยงานที่เกี่ยวข้องและภาคเอกชน ได้ทำงานและเตรียมการมาโดยตลอด ด้วยความตระหนักถึงผลลัพธ์ว่าการเป็นเจ้าภาพจัดการประชุมเอเปคจะสร้างประโยชน์ให้กับคนไทยและรัฐบาลไทยคำนึงถึงปัจจัยต่างๆ ในการกำหนดหัวข้อหลัก ให้ไทยได้ประโยชน์มากที่สุด จึงเป็นที่มาของการกำหนดหัวข้อหลักการประชุมครั้งนี้คือ “เปิดกว้างสร้างสัมพันธ์ เชื่อมโยงกัน สู่สมดุล” หรือ “Open. Connect. Balance.”พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม ได้สั่งการและกำกับการทำงานให้คำนึงถึงหลักการที่สำคัญ ประการแรกประเด็นในการหารือเพื่อจะส่งผลให้ช่วยส่งเสริมการฟื้นฟูเศรษฐกิจไทยอย่างมีนัยสำคัญ ทำให้ธุรกิจทั้งรายเล็กรายใหญ่ได้เข้าถึงประโยชน์จากระบบเศรษฐกิจยุคใหม่ได้อย่างเต็มที่ การเร่งฟื้นฟูการเดินทางภายหลังวิกฤตโควิด-19 เพื่อประโยชน์แก่ทุกภาคส่วน โดยเฉพาะภาคบริการและการท่องเที่ยว การส่งเสริมเศรษฐกิจให้เป็นมิตรกับสิ่งแวดล้อมอย่างยั่งยืน ผ่านโมเดลเศรษฐกิจ BCG ประการที่สองคือ หาช่องทางให้ไทยได้แสดงศักยภาพและความพร้อมให้โลกได้เห็นผ่านความสำเร็จในการจัดประชุมตลอดทั้งปี ซึ่งไทยต้องจัดการประชุมท่ามกลางความท้าทาย ทั้งที่เกี่ยวข้องกับโควิด-19 และสถานการณ์โลกที่ผันผวน ประการที่สาม หาโอกาสและช่องทางในการกระตุ้นเศรษฐกิจและดึงดูดนักท่องเที่ยวโดยในสัปดาห์การประชุมเอเปค ที่จะมีผู้นำและผู้แทนจากต่างประเทศเดินทางมาเยือนไทยประมาณ 3,000 คน และสื่อต่างชาติอีกกว่า 2,000 คน ซึ่งทุกคนจะได้เห็นศักยภาพของเศรษฐกิจไทยในปัจจุบัน นำไปสู่โอกาสการค้าและการลงทุนที่เพิ่มมากขึ้น นอกจากนั้นจะเป็นโอกาสในการนำเสนอภาพความโดดเด่นทางวัฒนธรรม อาหาร การแสดงและเอกลักษณ์ความสวยงามของไทยจะถูกเผยแพร่ไปทั่วโลก